Team Concordia Forsikring Himmerland lavede søndag nærmest ren opvisning i femte og sidste afdeling af årets Postcup. Lasse Norman vandt sidste afdeling foran Kaspar Schjønnemann. Andreas Frisch samlet nummer to.

Der skulle køres 190 km ved Præstø. Allerede i starten af løbet kom 11 ryttere fri. Her var kun Kaspar Schjønnemann med fra Himmerland-teamet. Da forspringet efter 50 km var knap 5 minutter besluttede resten af Concordia-teamet, at nu var det nok. Udbryderne skulle indhentes, idet Andreas Frischs samlede 2. plads i Postcupen var i fare. Derfor satte hele teamet sig frem og kørte så stærkt, at hovedfeltet blev splittet i flere mindre grupper. Udbryderne blev indhentet efter 100 km. Efter 130 km kørte en ny gruppe på 10 mand fri, og her var Team Concordia Forsikring Himmerland repræsenteret af Lasse Norman, Kaspar Schjønnemann og Thomas Guldhammer. 40 km før mål sprængte Lasse Norman og Thomas Guldhammer udbrydergruppen, hvor kun Jacob Christiansen og Christopher Stevenson kom med de to fra Himmerland-teamet. Med 25 km til mål splittede den stærke svensker Stevenson kvartetten, og det var kun Lasse Norman, som kunne følge svenskeren. Duoen fik hurtigt 40 sek til hovedfeltet, mens Thomas Guldhammer og Jacob Christiansen faldt tilbage, og blev indhentet af hovedfeltet, som halede meget stærkt ind på udbryderne til sidst. Men kort før mål blev det klart, at løbet skulle afgøres imellem Norman og Stevenson. Med kun 2 km til mål punkterede Stevenson, så Lasse Norman kunne køre alene til mål som vinder af Postcupen. Kaspar Schjønnemann vandt hovedfeltets spurt, og han blev nr. 2, idet han lige netop nåede at passere den uheldige svensker kort før målstregen.